text: Fem brande på få timer: Sommerhus brændte ned
  22 august 2017 kl. 04.05
  Syd- og Sønderjyllands Politi har haft fem brande i løbet af natten. Ingen personer er kommet noget til. 
  - Brandene er så langt fra hinanden, at det er en tilfældighed. Men det er alligevel pudsigt, siger vagtchef Bjørn Pedersen, Syd- og Sønderjyllands Politi, om de fem brande.
  Værst gik det til ved Djernes Strandby lidt over midnat. Her nedbrændte et sommerhus. Løjt og Hoptrup frivillige Brandværn kunne kun efterslukke.
  Branden brød ud ved midnat.
  En time tidligere var brandværnet i Toftlund kaldt til brand i Østergade. Det brændte i en lejlighed på 2. sal, og et pizzeria blev brandskadet, oplyser politiet.
  Også Brand og Redning Sønderborg var kaldt til brand i lejlighed på Dybbølvej kl. 22.44. Her var årsagen et skærebræt på komfuret.
  Endelig har politiet oplevet to bilbrande til morgen. Først kl. 4.35 på Simmerstedvej i Haderslev. Og igen kl. 5.18 i Hjerting.
  - Den er lidt speciel, fortæller vagtchef Bjørn Pedersen:
  - Vi bliver kaldt til et uheld, hvor en bil har ramt en parkeret bil. Føreren af bilen stikker af fra stedet, men kort efter bryder bilen i brand. Måske meget belejligt?
  
  